Ich hân mîn lêhen, al die werlt, ich hân mîn lêhen. Nû erfürhte ich niht den hornunc an die zêhen und wil alle boese hêrren dester minre flêhen. Der edel künec, der milte künec hât mich berâten, daz ich den sumer luft und in dem winter hitze hân. Mîn nâhgebûren dunke ich verre baz getân: Si sehent mich niht mêr an in butzen wîs alsô si tâten Ich bin ze lange arm gewesen ân mînen danc. Ich was sô voller scheltens daz mîn âten stanc: daz hât der künec gemachet reine, und dar zuo mînen sanc.